Een dood, 10 beseer in KZN-ongelukkeTien insittendes is beseer toe ’n taxi by Tweedie naby Howick gerol het. Foto: Netcare 911 Een passasier is dood en minstens 10 beseer in twee afsonderlike ongelukke in KwaZulu-Natal waarby minibustaxi’s betrokke was. In die eerste voorval het ŉ minibusbestuurder vroeg Maandagmiddag op die N3-suid naby Tweedie, buite Howick, beheer oor sy voertuig verloor, waarna dit gerol het. Shawn Herbst, woordvoerder van Netcare 911, sê die tien insittendes wat beseer is, se beserings wissel van gering tot matig. “Hulle is op die toneel behandel en deur verskeie ambulansdienste na nabygeleë hospitale vir verdere mediese sorg gebring.” In die tweede voorval, laatmiddag op die N2 by Umgababa aan die KwaZulu-Natalse suidkus, het ŉ minibustaxi ook omgeslaan nadat die bestuurder beheer daaroor verloor het. Herbst sê in dié geval het een van die insittendes gesterf. Albei ongelukke word deur die polisie ondersoek.